פיטוסי החל את הקריירה שלו במחלקת הנוער של מכבי תל אביב. ב-10 בדצמבר 1988 ערך את הופעת הבכורה בבוגרים במשחק במסגרת הליגה הראשונה נגד הפועל כפר סבא. ב-1989 עבר למכבי פתח תקווה ושם היה מספר עונות, במהלכן זכה בתואר גביע הטוטו בעונת 1994/1995. ב-1995 החל את העונה בהפועל באר שבע, אך לאחר מספר חודשים עבר למכבי יפו עד לסוף העונה, בה ירד עם הקבוצה לליגה השנייה. ב-1996 עבר להפועל ראשון לציון ולימים היה קפטן הקבוצה, עד שפרש ב-2003.
לפיטוסי שתי הופעות ושער אחד בנבחרת הצעירה.
ב-2005 החליף פיטוסי את מירו בן שמעון כמאמן הפועל ראשון לציון, אך מספר חודשים לאחר מכן פוטר ובמקומו חזר בן שמעון. בסיום העונה חזר לאמן את הפועל ראשון לציון לאחר שירדה לליגה השנייה, והצליח לעלות עם הקבוצה חזרה לליגה הראשונה. ב-2008 הצטרף למכבי פתח תקווה כעוזר מאמן. ב-2010 אימן את קבוצת הנוער של הפועל תל אביב.
כיום פיטוסי מנהל את בית הספר לכדורגל של הפועל ראשון לציון.
חלקת אלוהים
חלקת אלוהים הוא סינגל של המוזיקאי אופיר כהן, בביצוע הזמר ליאור נרקיס, אשר יצא לאור ב-19 בינואר 2021, כסינגל הראשון מתוך האלבום "השיר של אופיר", הכולל שירים שכתב כהן בביצוע אמנים שונים.
רקע וכתיבה.
על השיר ושיתוף הפעולה עם נרקיס אמר כהן בראיון למאקו:
מצד נרקיס, נאמר בישראל היום כי "השיר 'חלקת אלוהים' משקף מאוד את התקופה הזאת אצלי בחיים, ולמעשה אצל כולנו. להיות בבית, עם המשפחה. אני התחברתי עוד יותר למשפחה שלי בזמן הקורונה והבנתי מהי חלקת האלוהים האמיתית שלי. אני בטוח שהרבה אנשים יוכלו להזדהות עם זה".
וידאו קליפ.
הווידאו קליפ של השיר פורסם בסמוך לצאתו של הסינגל ובוים על ידי חיים צינוביץ'. בקליפ מופיעים אשתו של נרקיס ושלושת ילדיהם.
הצלחה.
בשבוע הראשון לצאתו, הגיע השיר למקום הרביעי במצעד השבועי של מדיה פורסט וצבר כ-100 השמעות בתחנות הרדיו בישראל באותו השבוע. שבוע לאחר מכן, הגיע השיר למקום הראשון, עם כ-153 השמעות.
קרלי זון-רתל
קרל ארנסט "קרלי" זון-רתל (גרמנית: Carl Ernst "Karli" Sohn-Rethel; 1882–1966) היה צייר מודרניסטי גרמני מבית הספר לאמנות ציור בדיסלדורף. לעיתים קרובות נסע והיה פעיל בין היתר בדיסלדורף, מינכן, רומא, פריז. זון-רתל היה חבר בקבוצות האמנות, קבוצת סונדרבונד וריינלנד הצעירה.
ביוגרפיה.
ראשית החיים.
זון-רתל נולד ב־8 במאי 1882, כילדם השלישי של צייר הדיוקנאות קרל רודולף זון ואשתו, האמנית אלזה זון-רתל. אמו הייתה בתו של הצייר אלפרד רתל. אביו היה בנו של קרל פרדיננד זון. אחיו הגדולים היו הציירים אלפרד זון-רתל, אביו של הפילוסוף אלפרד זון-רתל, ואוטו זון-רתל. אחותו הצעירה מירה הייתה נשואה לצייר ורנר הייזר.
הוא למד באקדמיה לאמנות בדיסלדורף שם סיים את לימודיו בשנת 1903, ובאותה שנה באביב המשיך את לימודיו באקדמיה לאמנויות של דרזדן. בדרזדן למד בהדרכתו של קרל באנצר וגוטהרדט קוהל.
קריירה.
לאחר שסיים את הכשרתו, נסע לרומא כדי להיפגש עם אחיו אוטו, גיסו ורנר הייזר, והאמנים קרל הופר, הרמן הלר ומוריס סטרנה. זון-רתל היה ברומא מ -1906 עד 1912. בשנת 1911 הצטרף קרלי זון-רתל לקבוצת סונדרבונד עם ציירים אחרים מדיסלדורף. וילהלם שמור, ואחיו אוטו זון-רתל ואלפרד זון-רתל. הם הצטרפו לגלריה של אלפרד פלכטהיים.
מאוקטובר 1912 עד מאי 1914 נסע זון-רתל וצייר עם חברו מוריס סטרן, הם ביקרו בתוניסיה, ואראנסי, בהודו, מנדליי, בורמה; ג'אווה, אינדונזיה; ואיי באלי. הוא חזר לאירופה בתחילתה של מלחמת העולם הראשונה והוא נשאר במינכן. בשנת 1919 הצטרף לקבוצת האמנות ריינלנד הצעירה. הוא השתתף בפתיחת הגלריה של אלפרד פלכטיים באותה שנה, בשנת 1919.
לאחר תום מלחמת העולם הראשונה הוא עבר בשנים 1920–1921 לפוזיטנו שבאיטליה והתרועע עם ולטר בנימין, זיגפריד קראקוואר, ארנסט בלוך ואלפרד קנטורוביץ'. זון-רתל היגר לאיטליה במהלך השלטון הנאצי בגרמניה, בסביבות 1933. הוא שהה עם חברו הצייר קורט קריימר בפוזיטנו, איטליה, עיר בה ביקר מוקדם יותר בשנת 1920.
יצירה.
עבודותיו המוקדמות של זון-רתל היו בהשראת יצירותיהם של האמנים סזאן ומאטיס. בהמשך חייו יצר סגנון אקספרסיוניסטי משלו. סגנון הציור שלו הושפע מהדמות האנושית המופשטת במחקרי הגוף שלו. לעיתים קרובות הוא מתאר את פניהם של אנשים כסגלגלים מופשטים. בתקופת שהותו בפוזיטנו, לעיתים קרובות הוא מתאר בציוריו דייגים על החוף וקבוצות מקומיים.
מוות ומורשת.
בשנת 1959, זון-רתל חזר לדיסלדורף, גרמניה, שם נפטר ב־7 באפריל 1966. הוא נקבר בבית העלמין נורדפרידוף דיסלדורף.
במלחמת העולם השנייה הושמד חלק ניכר מיצירותיו. עבודותיו שנותרו נמצאות באוספי מוזיאונים ציבוריים שונים, כולל גלריה לאמנות פרובינציאלית של סלרנו.
GTA Chinatown Wars
אהוד הררי
אהוד הררי (נולד ב-27 ביולי 1935) הוא פרופסור אמריטוס ללימודי יפן בחוגים ללימודי מזרח אסיה ומדע המדינה באוניברסיטה העברית בירושלים. בשנים 2015–2018 היה נשיא כבוד של האגודה הישראלית ללימודי יפן (איל"י). קיבל את "העיטור הקיסרי של מסדר השמש העולה": כוכב כסף וזהב עבור הפצת ידע על יפן וקירוב יפן וישראל בשנת 2002 ושוב בשנת 2017.
קורות חייו.
אהוד הררי נולד בשנת 1935 ברמת גן. בנעוריו למד בתיכון חדש בתל אביב ושירת בחטיבת גבעתי. ב־1956 החל את לימודי התואר הראשון בבית הספר לשירות חוץ באוניברסיטת ג'ורג'טאון בוושינגטון די.סי. ב־1962 התחיל את לימודי המוסמך בחוג לכלכלה פוליטית באוניברסיטת ברקלי, במהלך תקופת לימודיו לתואר מוסמך הצטרף למלגת (UNDP( United Nations Development Programme כמתמחה ומייצג של אוניברסיטת ברקלי. את עבודת הדוקטורט בנושא "חוקי עבודה ביפן: אינטראקציה מדינית ובינלאומית" פרסם בשנת 1968 לאחר מחקר שדה של כ-3 שנים אשר נערך במימון אוניברסיטת טוקיו במימון קרן החברה היפנית לקידום המדע, במסגרת המכון למדעי החברה באוניברסיטת טוקיו.
לאחר אישור הדוקטורט ב-1968 שב לישראל והצטרף כמרצה בחוג למדע המדינה באוניברסיטת תל אביב.
בשנת 1973 שב עם משפחתו לשנת מחקר באוניברסיטת ברקלי, קליפורניה. מטעם "המרכז ללימודי יפן וקוריאה" של אוניברסיטת ברקלי ובמימון המרכז.
בשנת 1975 הצטרף לסגל ההוראה באוניברסיטה העברית, בחוגים ללימודי אסיה ולמדע המדינה. שם בנה את היסודות ללימודי הפוליטיקה, יחסי החוץ, תחום הסוציולוגיה והאנתרופולוגיה, המנהל הציבורי, מנהל העסקים והכלכלה המדינית של יפן.
בין השנים 1985–1987 כיהן כראש התכנית למנהל ציבורי במחלקה למדע המדינה באוניברסיטה העברית.
בשנים 1990–1992 כיהן כראש החוג ללימודי אסיה, תחתיו גדל מספר הסטודנטים בחוג מכמה מאות לכשמונה מאות סטודנטים.
פרופסור הררי הוא עמית במספר אוניברסיטאות מובילות ביניהן: אוניברסיטת טוקיו ואוניברסיטת אוקספורד.
בשנים 2015–2018 היה נשיא הכבוד של האגודה הישראלית ללימודי יפן "איל"י).
בשנת 2002 קיבל לראשונה את "העיטור הקיסרי של מסדר השמש העולה": כוכב כסף וזהב עבור הפצת ידע על יפן וקירוב יפן וישראל ובשנת 2017 זכה בו שוב.
נשוי לרותי הררי ולהם 3 ילדים. עירא, פסיכולוגית חינוכית. עמרי, מפיק ואמרגן מוזיקלי ורעות, ד"ר להיסטוריה של יפן.
מחקרים.
תיאור מחקריו.
פרופסור הררי הוא מבכירי היפנולוגים בעולם. מחקריו משלבים לימוד מעמיק של יפן ותרבותה יחד עם מדע המדינה ויחסים בינלאומיים, מנהל ציבורי, ניהול עסקי וכלכלה מדינית. הוא נחשב כ-"אב המייסד" של תחומים אלו בישראל.
הפוליטיקה של ארגוני העובדים ביפן.
ספרו של פרופסור אהוד הררי המבוסס על עבודת הדוקטורט שלו מטעם אוניברסיטת ברקלי ובשיתוף עם אוניברסיטת טוקיו. בנושא התפתחות יחסי העבודה ביפן. פורסם בהוצאה לאור של אוניברסיטת קליפורניה ב-1937 ונחשב לספר פורץ דרך עד היום.
מנהל ציבורי וועדות מייעצות ביפן במבט משווה.
מחקר אשר התעמק בדעה שבעבר הייתה רווחת ביפן, שטענה כי הוועדות המייעצות ביפן הן חותמות הגומי של הבירוקרטיה הממשלתית. פרופסור הררי מצא כי בתחום מדיניות עבודה הן מילאו תפקיד מרכזי. המחקר היה ברובו כמותני וכלל שאלונים שנשלחו לחברי הוועדות מחד גיסא, ולמשרדים הבירוקרטים הרלוונטיים מאידך גיסא. בנוסף, ערך סקר ספרות בנושא וועדות דומות במשרדים בירוקרטים אחרים. המחקר הניב מספר פרסומים אשר חלקם נעשה יחד עם עמיתים.
יחסי יפן–אסיה.
מחקר אשר נערך בעקבות החתימה על הסכם אוסלו והשיח סביב "מזרח תיכון חדש" ושאל את השאלה 'באיזו אסטרטגיה על ישראל לנקוט על מנת להשתלב במזרח התיכון מבלי לעורר את מדינות האזור?' למען מטרה זו חקר הררי את מהלך ההשתלבות מחדש של יפן בזירה האסיאתית לאחר מלחמת העולם השנייה, והסיק מכך מסקנות על ישראל. המחקר מופיע בספר בעריכתו של הררי, בן ארי ויפה (1988).
שיטות בחירה ובחירה ישירה של ראש ממשלה.
עקב עלייתה בשנת 2000 של ההצעה לעבור לבחירה ישירה של ראש ממשלה על ידי ראש הממשלה וראש האופוזיציה היפנים, ניתח הררי את התוצאות הצפויות בהתבסס על הניסיון הישראלי ופרסם את תוצאותיו במכון למדעי החברה באוניברסיטת טוקיו.
פעילות בהווה.
הררי עורך מחקר מקיף של ההיסטוריה הפוליטית של הרפורמות המנהליות ביפן. הוא מנתח את היבטי ההיסטוריה הפוליטית של רפורמות במערכת השירות הציבורי ואת מאבקי איגודי העובדים ובני בריתם ביפן ומחוצה לה, בדגש על רפורמות הפוגעות בזכויות היסוד של עובדים. הוא מאגד נושאים אלו לספר אשר צפוי לראות אור בקרוב.
הזיקה ליפן.